Infoboks Island - Danmark UEFA Nations League A Gruppe 2 (11/10) YouBet 3,85 3,35 2,00

Andreas Cornelius mener, at der i Italien har været færre mærkelige VAR-situationer i hele den seneste Serie A-sæson, end der har været under det igangværende VM.

Der er ikke så meget tvivl om, at VAR har været ét af de største diskussionsemner under denne sommers VM-slutrunde.

Mere tvivl hersker dog om, hvorvidt VAR fungerer. Den nye teknologi har således både indædte tilhængere og modstandere.

Danmark har allerede fået dømt to straffespark imod sig på grund af VAR, og Andreas Cornelius, som kender VAR fra Serie A, er heller ikke imponeret over brugen af teknologien ved VM.

- De fleste synes ikke, det fungerer helt. Jeg synes heller ikke, det har fungeret helt optimalt her til VM.

- Jeg synes, det er fint, at man går den vej, men jeg synes bare, at dommerne skal finde ud af, hvornår det skal bruges og bruge det lidt mere effektivt, end det er blevet brugt, siger Cornelius.

Angriberen har som sagt været vant til VAR i Serie A i løbet af det seneste års tid - og han mener, der er forskel på, hvordan det bliver brugt.

- Jeg synes i hvert fald, at vi har haft færre mærkelige VAR-situationer i løbet af hele sæsonen, end der har været ved den her VM-slutrunde, siger Cornelius.

Han mærker selv, hvordan VAR påvirker spillet.

- Det gør den forskel, at man bliver lidt i tvivl om, om der overhovedet er scoret, når der er scoret. Som tilskuer må det også være irriterende ikke at vide, om der er scoret, før der er gået lang tid.

- Det ødelægger måske den der umiddelbare glæde, der kommer, siger Andreas Cornelius, som mener, man udnytte VAR som angriber.

- Man kan spekulere i det og spille lidt mere på det, når man ved, der bliver lavet en fejl - for eksempel et straffespark, siger Cornelius, som selv lod være med at spille på det, da Danmark mødte Australien.

- Jeg var faktisk lidt i tvivl om, hvorvidt jeg var i feltet. Det startede uden for feltet, men jeg kunne godt have lagt mig i feltet.

Skal man gøre det?

- Det ved jeg ikke, om man skal. Jeg synes det ikke. Men det kan man jo blive nødt til, siger Andreas Cornelius.

Den lange angriber har allerede slået fast, at han er tilhænger af VAR, hvis det bruges i situationer, hvor dommeren eksempelvis overser hånd på bolden.

nicolai@bold.dk